b"\n_START_ARTICLE_\nArt mobiliari\n_START_PARAGRAPH_\nDins del camp d'estudi de l'art prehist\xc3\xb2ric, les locucions art moble o art mobiliari s'empren indistintament per designar qualsevol obra d'art de dimensions limitades i manejables, \xc3\xa9s a dir, que poden ser transportats per l'\xc3\xa9sser hum\xc3\xa0._NEWLINE_El concepte d'art mobiliari es contraposa, doncs, amb el d'art parietal que no es pot traslladar perqu\xc3\xa8 est\xc3\xa0 realitzat sobre els murs o les roques (art rupestre). Tampoc ha de considerar-se art moble a les peces de grans proporcions com les esteles o els meg\xc3\xa0lits._NEWLINE_Conseq\xc3\xbcentment, l'art moble \xc3\xa9s molt divers, ja que no nom\xc3\xa9s compr\xc3\xa8n creacions exclusivament art\xc3\xadstiques (com estatuetes o ornaments), sin\xc3\xb3 tamb\xc3\xa9 objectes funcionals, eines i \xc3\xbatils decorats. Aix\xc3\xad, podem trobar l'art moble paleol\xc3\xadtic que inclou plaquetes gravades, venus paleol\xc3\xadtiques, ornaments, arpons, sagetes o propulsors decorats, per exemple. A l'epipaleol\xc3\xadtic europeu s\xc3\xb3n molt caracter\xc3\xadstics tamb\xc3\xa9 els c\xc3\xb2dols pintats aziliencs._NEWLINE_En el Neol\xc3\xadtic apareixen, a m\xc3\xa9s, objectes de fang cuit (\xc3\xa9s a dir, atuells decorats, figuretes de cer\xc3\xa0mica...), \xc3\xaddols, teixits, estores amb motius geom\xc3\xa8trics o figuratius, etc._NEWLINE_A l'Edat dels Metalls, s'afegeixen a tots aquests elements objectes met\xc3\xa0l\xc2\xb7lics, peces sumptu\xc3\xa0ries i rituals, fermalls i armes; tot elaborat amb t\xc3\xa8cniques decoratives enormement sofisticades com el nielat en plata, les filigranes, el repujat, el damasquinat, el model a la cera perduda entre altres t\xc3\xa8cniques."